ΓΡΑΠΤΗ ΕΡΩΤΗΣΗ P-1453/98

υποβολή: Olivier Dupuis (ARE) προς την Επιτροπή

(7 Μαΐου 1998)

Θέμα: Θέμα επικοινωνίας

Οι προσεχείς διευρύνσεις της ΕΕ καθιστούν το θέμα της επικοινωνίας στους κόλπους των θεσμικών οργάνων, μεταξύ Οργάνων και πολιτών ως και μεταξύ των πολιτών της Ένωσης, ένα από τα πλέον επείγοντα και κρίσιμα προβλήματα τα οποία καλούνται να αντιμετωπίσουν τα θεσμικά όργανα. Στο πλαίσιο της επικείμενης προοπτική ςενός συστήματος με 16 επίσημες γλώσσες και 240 δυνατούς γλωσσικούς συνδυασμούς, δεν κρίνει άραγε η Επιτροπή ότι είναι πια καιρός να μελετήσει νέες λύσεις; Σε αυτές περιλαμβάνεται επίσης εκείνη που εμπερικλείει την εισαγωγή μιας γλώσσας-γέφυρας στα συστήματα διερμηνείας και μετάφρασης και μιας γλώσσας αναφοράς για τα νομικά κείμενα καθώς και την εισαγωγή στα σχολικά συστήματα των κρατών μελών της διδασκαλίας μιας ουδέτερης γλώσσας, όπως της εσπεράντο, προκειμένου να διαφυλαχθεί η πολιτισμική και γλωσσική πολυφωνία της Ένωσης και να προωθηθεί η μεταγενέστερη περαιτέρω εκμάθηση των διαφόρων ομιλουμένων στην ΕΕ γλωσσών;

Ειδικότερα ποια είναι τα μέτρα που έχει ήδη ή προτίθεται να εγκρίνει η Επιτροπή για την αντιμετώπιση των οργανωτικών και χρηματοοικονομικών προβλημάτων που ανακύπτουν με τον πολλαπλασιασμό των επίσημων γλωσσών;

Απάντηση του κ.Santer εξ ονόματος της Επιτροπής

(5 Ιουνίου 1998)

Βάσει του άρθρου 217 της συνθήκης ΕΚ, το γλωσσικό καθεστώς των κοινοτικών οργάνων καθορίζεται από το Συμβούλιο κατόπιν ομόφωνης απόφασης. Η Επιτροπή θα ήθελε να υπενθυμίσει ότι το Συμβούλιο στις αποφάσεις του της 12ης Ιουνίου 1995, και στις αποφάσεις της προεδρίας της 26ης και 27ης Ιουνίου 1995, τόνισε τη σημασία της πολυγλωσσίας στην Κοινότητα και της ίσης αντιμετώπισης των γλωσσών στην Ένωση. Εξάλλου, στο άρθρο 126 της συνθήκης ΕΚ προβλέπεται ότι η δράση της Κοινότητας έχει ως στόχο την προώθηση της εκμάθησης και της διάδοσης των γλωσσών των κρατών μελών.

Η Επιτροπή, από την πλευρά της, έχει αρχίσει στον τομέα της διερμηνείας, την αναδιοργάνωση της Κοινής υπηρεσίας διερμηνείας συνεδριάσεων (SCIC) ήδη από το δεύτερο τρίμηνο του 1996. Έχουν πραγματοποιηθεί πολλές ενέργειες εξορθολογισμού και εκσυγχρονισμού που επέτρεψαν τον έλεγχο των δαπανών της διερμηνείας. Οι συνολικές δαπάνες λειτουργίας του SCIC σταθεροποιήθηκαν, οι δε μέσες δαπάνες ανά παροχή και ανά διερμηνέα έχουν μειωθεί. Εξάλλου, η νέα μέθοδος τιμολόγησης των παροχών των διερμηνέων απέδειξε ότι με έναν ορθό και αυστηρό προγραμματισμό των συνεδριάσεων και των γλωσσών μπορεί να πραγματοποιηθεί εξοικονόμηση πόρων.

Η Επιτροπή είναι πεπεισμένη, υπ' αυτές τις συνθήκες, ότι μπορεί να διαθέτει υπηρεσίες διερμηνείας σε ευρύτερη κλίμακα με χαμηλή δαπάνη:

- χρησιμοποιώντας, ιδίως, αρθρωτές καμπίνες σε συνδυασμό με ασύμετρη διερμηνεία,

- με κατάλληλη και εντατική κατάρτιση, αποφασίζοντας ήδη από φέτος, να καταβάλει προσπάθειες ιδιαίτερα όσον αφορά την κατάρτιση στις γλώσσες των χωρών της Κεντρικής και Ανατολικής Ευρώπης,

- με προσλήψεις με συγκεκριμένο στόχο.

Εξάλλου, όσον αφορά τη μετάφραση, η Επιτροπή έχει αναπτύξει και εξακολουθεί να αναπτύσσει τεχνολογικές εφαρμογές που της επιτρέπουν να αντιμετωπίσει τις προκλήσεις της πολυγλωσσίας στην διευρυμένη Κοινότητα. Για τον σκοπό αυτό, η Επιτροπή έχει καταρτίσει μεσοπρόθεσμο σχέδιο που θα της εξασφαλίσει άριστη σχέση κόστους-ποιότητας. Το σχέδιο που έχει υποβληθεί στην ομάδα εργασίας για την πολυγλωσσία του Ευρωπαϊκού Κοινοβουλίου, προβλέπει ιδίως:

- μεγαλύτερο έλεγχο της ζήτησης της μετάφρασης μέσω της αποδοχής ενός κώδικα ορθής πρακτικής με τις διάφορες υπηρεσίες της Επιτροπής,

- διαφοροποίηση της αντιμετώπισης των προς μετάφραση εγγράφων,

- προσανατολισμό των υπαλλήλων των γλωσσικών υπηρεσιών προς εργασίες με μεγάλη υπεραξία,

- μεγαλύτερη προσπάθεια κατάρτισης στις γλώσσες των χωρών της Κεντρικής και Ανατολικής Ευρώπης,

- άριστη εκμετάλλευση της εξωτερικής μετάφρασης,

- άριστη χρησιμοποίηση των δυνατοτήτων που παρέχουν τα εργαλεία συνδρομής της μετάφρασης και τα δίκτυα τηλεπικοινωνιών,

- δυνατότητες διοργανικής συνεργασίας.